Trakų dominikonų bažnyčia

**Trakų dominikonų bažnyčia** – buvusi bažnyčia Trakų mieste, Senamiestyje, Trakų pusiasalio pilies teritorijoje. Išlikę nebaigtos statyti bažnyčios pamatai.

## Istorija

1678 m. Trakų vaivada Marijonas Oginskis išsirūpino leidimą Trakų pusiasalio pilyje įkurdinti vienuolius dominikonus. 1688 m. jiems atiduota benediktinių bažnyčia su vienuolynu, kol bus pastatytas naujas, M. Oginskis jiems paskyrė Rykantus, Lorensavo ir Veličkovo dvarelius, kitus palivarkus. Benediktinių bažnyčiai supuvus, 1733 m. dominikonai jos vietoje pastatė naują medinę.

1768 m. Seimo nutarime dominikonai Trakų vaivadai Aleksandrui Pociejui pasižadėjo pastatyti pastogę seimeliams, kalėjimą, įrengti archyvą žemės ir pilies teismų aktams laikyti. Apie 1770–1773 m. pusiasalio pilies teritorijoje pastatytas naujas medinis dominikonų vienuolynas. 1779 m. gegužės 10 d. pradėta statyti mūrinė bažnyčia pagal architekto Augustino Kosakovskio projektą, 1784 m. darbai sustojo, bet buvo atnaujinti 1789 m. – jo darbą tęsė Martynas Knakfusas. Pusiasalio pilies pirmajame kieme, abipus pietinio gynybinio griovio, imta statyti 46 m ilgio ir 28 m pločio trinavė bažnyčia su dviem bokštais pagrindiniame vakarų fasade. Pamatams panaudota dalis nugriautų pilies vartų bokšto mūrų. Bažnyčia liko neužbaigta, pritrūkus lėšų ji sumūryta tik iki pirmųjų langų. Nebaigtas bažnyčios bokštas virto varpine. 1794 m. sudegė vienuolynas. 1798 m. pastatytas naujas ir laikina bažnyčia.

1812 m. prancūzmečiu Napoleono Didžioji armija bažnyčią nuniokojo ir pavertė sandėliu, o varpinė sudegė. 1812–1817 m. vienuolyne buvo įsikūrusi Rusijos kariauna. 1822 m. vienuolyno prioras Liudvikas Glovickis sumanė nebaigtą bažnyčią rekonstruoti į vienuolyną su koplyčia. 1822 m. rugpjūčio 4 d. koplyčia pašventinta kaip *Trakų šv. Arkangelo Mykolo koplyčia*, ji buvo 22 uolekčių ilgio ir 13 pločio. 1848 m. koplyčia atnaujinta. 1857 m. V. Syrokomlė mini, kad ant sienų kabo Marijos dangun ėmimo ir kiti paveikslai.

1864 m. birželio 16 d. vienuolynas uždarytas, jame įsikūrė Trakų apskrities policijos valdyba, kitos valdžios įstaigos, o koplyčioje – apskrities teismo archyvas. Varpai buvo perduoti Merkinės stačiatikių cerkvei. Lorensavo palivarke apgyvendinta 16 stačiatikių šeimų. Po I pasaulinio karo koplyčioje įrengtas sandėlis. XX a. tarpukariu vienuolyne veikė Lenkijos pasienio policija, sovietmečiu pastatas atiteko KGB ir milicijai.

## Galerija

Trocki zamak na paŭvyśpie, Daminikanski. Троцкі замак на паўвысьпе, Дамініканскі (M. Andriolli, 1872).jpg | 1872 m.
Trocki zamak na paŭvyśpie. Троцкі замак на паўвысьпе (1887).jpg | 1887 m.
Trocki zamak na paŭvyśpie, Daminikanski. Троцкі замак на паўвысьпе, Дамініканскі (A. Zialinski, 1899).jpg | 1899 m.
Trocki zamak na paŭvyśpie, Daminikanski. Троцкі замак на паўвысьпе, Дамініканскі (1900).jpg | Dominikonų vienuolyno liekanos 1900 m.
Trocki zamak na paŭvyśpie. Троцкі замак на паўвысьпе (1911).jpg | 1911 m.
Trocki zamak na paŭvyśpie, Daminikanski. Троцкі замак на паўвысьпе, Дамініканскі (H. Poddębski, 1910-14).jpg | 1910–1914 m.
Trocki zamak na paŭvyśpie. Троцкі замак на паўвысьпе (H. Poddębski, 1914-28).jpg | 1914–1928 m.
Troki Castle site plan by Witold Girdwoyn, engineer, 1928.jpg | Pusiasalio planas 1928 m.


## Šaltiniai

## Literatūra
* Filipavičienė G. Dominikonų bažnyčia ir vienuolynas. Korpuso 03 (buv. bažnyčios bokštų) pritaikymas Trakų istorijos muziejui. – Vilnius, UAB „Senojo miesto architektai“, 2003.

## Nuorodos
* Buvęs Trakų dominikonų vienuolynas